Interpol bal ystervuis vir wildsindikate | Netwerk24
Deur Elise Tempelhoff 22 Januarie 2017 22:31
Interpol, die internasionale polisie-owerheid, het Vrydag 'n nuwe projek aangekondig wat hom in staat sal stel om die netwerke van sindikate wat by georganiseerde omgewingsmisdade betrokke is, te identifiseer, binne te dring en te ontwrig.
Interpol het die naweek in 'n verklaring gesê hy gaan hom aanvanklik toespits op netwerke wat tussen Afrika en Asië bedrywig is. Sindikate wat tussen Afrika en Asië werk, is besig om Afrika se wild, veral olifante en renosters, uit te roei, sê Interpol.
Interpol, met sy hoofkwartier in Lyon, Frankryk, sê met dié inisiatief sal lande wat negatief deur stropery geraak word in 'n groter mate bygestaan word in hul stryd. Dit sal veral lande wees waar olifante, renosters en groot Asiatiese katte voorkom.
Jürgen Stock, Interpol se sekretaris-generaal, sê dit het noodsaaklik geword dat alle belanghebbendes saamwerk om omgewingsmisdade uit te roei.
Stropery het veral sedert 2010 'n internasionale krisis geraak met die slagting onder olifante en renosters. Hy wys daarop dat bewaringsbewustes en dierewelsynsaktiviste reeds besef hierdie probleem vereis gekoördineerde en internasionale stappe.
Interpol sê hy besef China is die grootste gebruiker van ivoor.
Volgens die Wêreldbewaringsunie (IUCN) het Afrika se olifantbevolking sy grootste afname weens stropery in die laaste helfte van 2016 getoon. "Die stropery hou aan teen 'n duiselingwekkende tempo van 30 000 olifante per jaar."
In die laaste agt jaar is rofweg 'n kwart van die wêreld se renosterbevolking in Suid-Afrika gestroop
Interpol meen die renoster vaar nog slegter. 'n Renosterhoring word in die sluikhandel teen tot $60 000 (sowat R816 000) verkoop. Die waarde daarvan is dus meer as dié van goud of kokaïen.
"In die laaste agt jaar is rofweg 'n kwart van die wêreld se renosterbevolking in Suid-Afrika gestroop."
Cites (die Internasionale konvensie oor die handel in bedreigde spesies) meen die onwettige handel in wild beloop jaarliks sowat $20 miljard. Dit beteken dat dié sluikhandel die vierde grootste onwettige bedryf in die wêreld is, naas die handel in onwettige wapens, dwelms en mense.
Stock sê dit is die mensdom se kollektiewe verantwoordelikheid om die wêreld se wild te bewaar. Hy sê dit is dus Interpol se plig om betrokke te raak.
Tydens dié projek sal Interpol ook teen grootskeepse onwettige visvangste optree. Dié bedryf het die afgelope dekade teen 'n ongekende tempo gegroei.
"Die onwettige vang van vis word ook gekoppel aan mensehandel, waar die bemanning van groot skepe dikwels slagoffers van menseregtevergrype en slawerny word. Hulle moet dikwels dwangarbeid verrig. Dié bedryf word ook gekenmerk deur grootskaalse korrupsie en bedrog wat wettige maatskappye en ekonomieë oneindig baie skade berokken."
Die projek sal ondersteun word deur USAID (die Amerikaanse agentskap vir internasionale ontwikkeling) en die Internasionale konsortium vir die stryd teen omgewingsmisdade waarby wild betrokke is (ICCWC).